
  PRIMAR

       Nicolae Robu
Referat

privind modificarea Hotărârii Consiliului Local nr. 143/25.03.2014 privind preluarea şi asigurarea pazei şi protecţiei obiectivului “Infrastructura Regională de Afaceri şi Inovare în sectorul IT&C”, situat pe str. Circumvalaţiunii nr. 2-4, aparţinând Municipiului Timisoara, de către personalul contractual (guarzi) din cadrul Serviciului Pază Obiective a Direcţiei Poliţiei Locale Timişoara

Proiectul "Infrastructură regională de afaceri şi inovare în sectorul IT&C" vizează încurajarea dezvoltării afacerilor prin realizarea unei structuri de sprijin pentru afaceri şi pentru dezvoltarea antreprenoriatului, în sectorul tehnologia informaţiei şi comunicaţii.

În valoare totală de 19.159.203,27 lei, proiectul este finanţat în cadrul Programului Operaţional Regional 2007 - 2013, Axa prioritară 1 - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. - „Planuri integrate de dezvoltare urbană”, Sub-domeniul: „Poli de creştere”, având perioadă totală de implementare de 34 de luni, începând cu luna iulie a anului 2011. 

Implementarea proiectului a constat în construirea, pe str. Circumvalaţiunii nr. 2-4, a unui imobil în municipiul Timişoara în regim D+P+4E, cu o suprafaţă desfăşurată de 6.311,75 mp şi o suprafaţă utilă totală de 5.489 mp în vederea găzduirii unei structuri de sprijinire a afacerilor în domeniul IT&C, menită să contribuie la sprijinirea IMM-urilor aflate în faza demarării şi/sau consolidării afacerilor lor, şi asigurarea dotărilor necesare şi a serviciilor de suport pentru firmele incubate, care vor contribui la reducerea cheltuielilor indirecte ale acestora, în vederea creşterii competitivităţii lor pe piaţă.

Lucrările au fost finalizate la data de 30.01.2014, iar la data de 12.02.2014 au fost recepţionate, condiţionat de efectuarea unor lucrări de remediere. 

Având în vedere Avizul nr. 925766/CN/27.11.2014, eliberat de Inspectoratul de Poliţie Judeţean Timiş – Serviciul Ordine Publică, privind avizarea proiectului sistemului de alarmare împotriva efracţiei şi faptul că este un proiect important pentru Municipiul Timişoara prin generarea de locuri de munca şi de creştere a competitivităţii prin susţinerea dezvoltării afacerilor viabile în domeniul IT&C, este obligatorie asigurarea securităţii mecano-fizice a obiectivului (clădirea INCUBOXX).
De asemenea, este necesară asigurarea unui contract de prestări servicii de mentenanţă pentru camerele de supraveghere cu o societate licenţiată în acest domeniu. Menţionăm că procedura de atribuire a contractului de servicii de mentenanţă pentru camerele de supraveghere este în derulare.
Având în vedere cele expuse mai sus, precum şi Legea nr. 333/08.07.2003 privind paza obiectivelor, bunurilor, valorilor şi protecţia persoanelor, dispoziţiile art. 6 lit. h) din Legea Poliţiei Locale nr. 155/22.07.2010, dispoziţiile art. 22 din Hotărârea Guvernului nr. 1.332/23.12.2010 privind aprobarea Regulamentului – cadru de organizare şi funcţionare a poliţiei locale, precum şi HCLMT nr. 441/20.12.2010 privind înfiinţarea instituţiei publice de interes local cu personalitate juridică - Direcţia Poliţiei Locale Timişoara, aprobarea Organigramei, a Statului de funcţii şi a Regulamentului de organizare şi funcţionare cu modificările şi completările ulterioare:
PROPUNEM:

Se modifică articolul 2 din HCL nr. 143/25.03.2014 privind preluarea şi asigurarea pazei şi protecţiei obiectivului "Infrastructura Regională de Afaceri şi Inovare în sectorul IT&C", situat pe str. Circumvalaţiunii nr. 2-4, aparţinând Municipiului Timisoara, de către personalul contractual (guarzi) din cadrul Serviciului Pază Obiective a Direcţiei Poliţiei Locale Timişoara, şi va avea următorul conţinut: 
„Art. 2 Paza şi protecţia obiectivului, prevăzut la art. 1, aflat în proprietatea Municipiului Timisoara, se asigură gratuit, în regim de permanenţă - 24 din 24 de ore, pe termen nelimitat.”

